
1. 1951-től, szeptember első vasárnapján ünnepeljük a Bányásznapot. Az ünnep során azok előtt a dolgozók előtt tisztelgünk, akik ezt a nehéz és veszélyes mesterséget űzik. 1951-előtt viszont nem szeptemberben tartották az ünnepet, mert korábban a bányászok védőszentjéhez Szent Borbálához kapcsolódott a nap. Mely hónapban ünnepelték a bányászokat régen?
a. január
b. március
c. július
d. december
2. 1951-ben jött létre a hivatalos Bányásznap, melynek eredete sajnos az akkori botrányokra és szerencsétlenségekre vezethető vissza. Az 1900-as években történt bányászszerencsétlenségek, és az akkori mostoha körülmények mellett, még egy 1919 szeptember 6-án történt incidens miatt is szükség volt egy békítő gesztusra a bányászok felé. Mi történt 1919 szeptember 6-án?
a. Tatabányán ezen a napon omlott be a helyi bánya, maga alá temetve számos bányászt
b. Tatabányán ezen a napon, egy tüntetés során a bányászok közé lőttek, és ennek a sortűznek sok áldozata volt
c. Tatabányán ezen a napon zárt be a helyi bánya, ezzel munkanélkülivé téve több száz családot
d. Tatabányán ezen a napon rabolták ki több bányász házát, és a hatóságok nem tudták elkapni az elkövetőt
3. A bányászat egyidős az emberiséggel, és érdekesség, hogy Európa egyik legöregebb bányáját pont Magyarországon fedezték fel 1951-ben. A feltárt vörös festékbányában számos faragott eszközt is felfedeztek, amivel az ősi időkben dolgoztak. Arra is utalnak a nyomok, hogy a kőzetet szándékosan felhevítették majd lehűtötték, ami így megrepedt és könnyen kitermelhető lett. Melyik település határában találták meg a közel 12 000 éves bányát?
a. Acsa
b. Gyömöre
c. Lovas
d. Palotás
4. A történelem előrehaladtával, bányáink egyre nagyobbak lettek. Mára már óriási területeket vagyunk képesek átalakítani a termelés során. A világ legnagyobb kiterjedésű földalatti bányája 450 km földalatti úthálózattal rendelkezik, melyek annyira átszelik a közeli talajt, hogy a bánya melletti települést a hatóságok át fogják költöztetni. A tervek szerint épületről épületre fogják az épületeket mozgatni és több kilométerrel arrébb újra létrehozzák a települést. Melyik országban található a Kiirunavaara bánya?
a. Svédország
b. Kína
c. Törökország
d. Mexikó
5. A dél-afrikai Mponeng a világ legmélyebb bányája. A 4 kilométeres mélységű mesterséges üreg mérete, duplája a legmélyebb ismert természetes barlangénak (Verjovkin barlang), és ebben a mélységben már érdekes jelenségek figyelhetőek meg. A munkásoknak több mint egy órát kell védőfelszerelésben utazniuk az üreg aljára, ahol is a kőzet már több mint 60 fokos, és a levegőt folyamatosan hűteni kell. Ebben a bányában történt 2006-ban egy jelentős felfedezés is. Mit találtak a 4 kilométeres mélységben? 
a. egy különleges új kőzetet, mely még a gyémántnál is keményebb
b. egy baktériumot, aminek nincs szüksége fényre és radioaktivitásból táplálkozik 
c. ősemberek maradványait
d. egy meteoritot, mely több ezer éve csapódott be a földbe
6. Bár az emberek által használt bányákat eddig még 4 kilométernél sokkal mélyebbre nem tudták levinni, történtek már hosszabb gépi fúrások. A rekordot a Szovjetunió Kola-félszigeti szupermély fúrása tartja. Az 1970-ben kezdődő tudományos project végül 12 kilométer mélyre ért le. Összehasonlításként, a legmélyebb ismert természetes pont a Mariana-árokban 11 kilométer. Eredetileg a project 15 kilométer lett volna, de ezt a mélységet nem sikerült elérni. Mi volt az oka, hogy abbahagyták a fúrást?
a. 12 kilométernél olajat találtak, és ekkor az állam átvette a project irányítását
b. a Szovjetunió felbomlása miatt leállt a project
c. a kőzet ebben a mélységben olyan keménnyé vált, hogy nem működött a fúró
d. a kőzet gyorsabban melegedett, mint eredetileg számolták, és nem bírta a fúró a 180 °C-ot


7. Nem csak a föld alatti bányák lehetnek gyönyörűek. A külszíni fejtések során átalakult talaj - a kitermelt anyagoktól függően - izgalmas látványt nyújthat. Például Gánt községénél található egy látványos bauxitbánya. Az alumínium alapanyagának egyedi színe van, így a kirándulóknak olyan érzésük lehet mintha egy másik világba kerültek volna. Mire hasonlít a bauxit által elszínezett föld? 
a. marsi tájra
b. holdbéli tájra
c. a tengerfenékre
d. a dzsungelek talajára
8. Az egyik leghíresebb magyar bányász az 1800-as években élt, és neki köszönhetjük a bányászati szakirodalom elterjedését. Saját pénzből alapította Bányászati és Kohászati Lapok című folyóiratot, és a fáradozásainak köszönhetően idővel már a tudományos világ is elkezdett foglalkozni a témával. Miniszteri tanácsosként meg tudta akadályozni Úrvölgy bányászatának megszüntetését is. Ki volt ő?
a. Krenner József
b. Péch Antal
c. Almásy István
d. Kapolyi László
9. A bányászok munkája nagyon megterhelő és veszélyes is. A több száz vagy ezer méteres mélységben, egy tűz vagy meghibásodás is végzetes lehet. A történelem egyik legszörnyűbb balesete 1942-ben történt Benxi városa mellett Kínában. A katasztrófát egy robbanás indította el, de a legtöbb halálesetet a bányát irányító japán hatóságok döntése okozta. A további robbanások elkerülése végett, ugyanis elzárták a bánya szellőzőrendszerét, így a lenti munkások megfulladtak. Megközelítőleg, hány halálos áldozata volt az incidensnek? 
a. 100
b. 1000
c. 1500
d. 5000




10. Idén szeptember 3-6 között Komlón is megrendezik a bányásznapokat. A jelentős bányászati múlttal rendelkező település legjelentősebb éves rendezvénye ez, amely most a város 75. évfordulója miatt még nagyobb lesz. A hivatalos pénteki ünnepség után 3 napos koncertsorozat indul, melyre akár más városokból is érkezhetnek látogatók. Komlón kívül, melyik városban rendeznek még bányásznapot az alábbiak közül?
a. Pécs
b. Tatabánya
c. Győr
d. Szigetvár
+1    Európa számos sóbányával rendelkezik, melyekben nem csak aktív kitermelés zajlik, hanem a turisták számára is nyitottak. A gyógyító levegő és a remek akusztika miatt közkedvelt úticélok ezek a föld alatti helyszínek.  A képen látható sóbánya teljes látogatható területe eléri a 80 000 négyzetmétert, és számos programnak otthont ad. Melyik bánya látható a képen?
[image: ]a. Hallstatti sóbánya
b. Slănici sóbánya
c. Parajdi sóbánya
d. Berchtesgadeni sóbánya


(Aláírásommal kijelentem, hogy hozzájárulok, ahhoz, hogy a Csorba Győző Könyvtár (a továbbiakban: CSGYK) az irodalmi kvízjáték során megadott nevem és elérhetőségem a játék lebonyolításához szükséges mértékben és ideig kezelje, illetve nyertességem esetén nevem a CSGYK honlapján nyilvánosságra hozza. Tudomásom van arról, hogy a személyes adataimmal kapcsolatosan jogom van a tájékoztatáshoz, a hozzáféréshez, a helyesbítéshez, a törléshez, az adatkezelés korlátozásához és a jogorvoslathoz. Tudomásul veszem, hogy az adatkezeléssel kapcsolatos kérdéseimmel az adatvedelem@csgyk.hu e-mail címen élhetek jelzéssel. Tisztában vagyok azzal, hogy hozzájárulásom bármikor, indokolás nélkül visszavonhatom.)
Név:								
Elérhetőség (telefon, email): 				______________________________
Beküldési határidő: 2026. szeptember 30.
A szerencsés nyertes a Csorba Győző Könyvtár alábbi szolgáltatásai közül választhat:

· Retro Könyvvásár - ajándékutalvány
· CSGYK Zeneműtár- 1,5 óra zongorahasználat
· Pro Pannónia Kiadó- 5 darabos könyvcsomag
· CSGYK Helyismereti Gyűjtemény- Napom lapja szolgáltatás
· CSGYK Zeneműtár - Szabadulószobás játék

Kérjük jelölje be, hogy győzelem esetén melyik nyereményt szeretné kérni!

